b'\n_START_ARTICLE_\nOpona\xc5\xa1anje oseb\n_START_PARAGRAPH_\nOpona\xc5\xa1anje oseb ali imitacija oseb je vrsta humoristi\xc4\x8dne predstave, ki ima za namen po\xc5\xa1aliti se iz neke osebnosti. Najve\xc4\x8dkrat gre za javnosti dobro znano, medijsko osebnost, ki jo opona\xc4\x8devalec (imitator) predstavi kot komi\xc4\x8den lik. Drug primer je, da si opona\xc5\xa1evalec lik delno ali popolnoma izmisli. Opona\xc5\xa1anje se dostikrat pojavlja kot predstava stand up komedije. Opona\xc5\xa1anje je lahko zgolj glasovno ali tudi odrsko, to pomeni, da opona\xc5\xa1evalec posnema tudi zunanjo (fizi\xc4\x8dno) podobo lika.\n_START_SECTION_\nGlasovno opona\xc5\xa1anje\n_START_PARAGRAPH_\nGlasovno opona\xc5\xa1anje temelji na govorici oziroma petju lika. Kot umetni\xc5\xa1ka zvrst je deloma primerljivo z lutkovnim gledali\xc5\xa1\xc4\x8dem, kjer pravtako pridejo do izraza igral\xc4\x8deve opona\xc5\xa1alske sposobnost. Med glavne zna\xc4\x8dilnosti spada pretiravanje s karakteristikami lika. Podobno, kakor se pri slikovni karikaturi poudarja tipi\xc4\x8dne vidne\xc2\xa0\xc2\xbbzaznamke\xc2\xab: \xc4\x8de ima nekdo velik nos, ni karikaturistov cilj, da nari\xc5\xa1e enakega, ampak \xc5\xa1e ve\xc4\x8djega, ali \xc4\x8de ima kdo podolgovato brado, mu umetnik nari\xc5\xa1e \xc4\x8dim bolj popa\xc4\x8deno, kakor bi hotel to prikazati kot slabost, ki pa je vendarle sme\xc5\xa1na. Pri glasovnem opona\xc5\xa1anju gre za isti princip. \xc4\x8ce ima kdo malo piskajo\xc4\x8d glas, bo imel v opona\xc5\xa1anem liku \xc5\xa1e bolj\xc2\xa0\xc2\xbbnenavadnega\xc2\xab, a do te mere, da se ga bo \xc5\xa1e dalo prepoznati - asociirati z glasom realne osebe. Gre torej za neke vrste glasovno karikaturo. Ali nadalje, kdor phe med besedami, ali jeclja, ali pogosto uporablja neka fraze, se mu vse to pri njegovem dvojniku samo pomno\xc5\xbei._NEWLINE_Pogoj za dobro opona\xc5\xa1anje je dobro poznavanje osebe, ki jo igralec karikira in pa seveda igral\xc4\x8dev talent. Igralec mora v prvi vrsti znati nekoga dobro opona\xc5\xa1ati, potem pa se lahko posveti spoznavanju osebe. Poznati mora \xc4\x8dim ve\xc4\x8d njegovih govorov, dogodkov, kjer je bil udele\xc5\xbeen, medijev, v katerih se je pojavljal, skratka, \xc4\x8dim ve\xc4\x8d stvari iz njegovega javnega \xc5\xbeivljenja. Za dobro predstavo pa je potrebno, da tudi publika pozna osebo, sicer ne bo prepoznala zna\xc4\x8dilnosti in se ji tako opona\xc5\xa1anje ne bo zdelo zanimivo, \xc4\x8detudi je dobro pripravljeno.\n_START_SECTION_\nOdrsko opona\xc5\xa1anje\n_START_PARAGRAPH_\nPri odrskem opona\xc5\xa1anju se glasovni doda \xc5\xa1e zunanja podoba lika. Spet torej, \xc4\x8de je na primer oseba dostikrat oble\xc4\x8dena neurejeno, se to upo\xc5\xa1teva, \xc4\x8de ima zna\xc4\x8dilne brke, o\xc4\x8dala ali \xc5\xbee sam pogled, oziroma posebno obrazno mimiko med govorjenjem, kretnje z rokami, zibanje, prestopanje, dr\xc5\xbea telesa, hoja, se vse to vtisne v lik. V tem pogledu bi lahko odrsko opona\xc5\xa1anje obravnavali kot eno izmed podzvrsti gledali\xc5\xa1\xc4\x8da, skupaj z \xc5\xbee omenjeno stand up komedijo in tako imenovano impro ligo.\n_START_SECTION_\nOpona\xc5\xa1anje na Slovenskem\n_START_PARAGRAPH_\nV Sloveniji se je opona\xc5\xa1anje razmahnilo in uveljavilo pred slabimi 20-imi leti, ko so na Radiu Slovenija za\xc4\x8deli z ustvarjanjem oddaje Radio ga ga. V njej je \xc5\xbee od za\xc4\x8detka sodeloval \xc5\xa1e danes popularni imitator Sa\xc5\xa1o Hribar. On je kasneje okoli sebe zbral \xc5\xa1e nekaj talentiranih opona\xc5\xa1evalcev, ki \xc5\xa1e danes ustvarjajo \xc5\xbee omenjeno oddajo: Jure Mastnak, Jasna Kuljaj, Marjan \xc5\xa0arec, Jure Godler, Tilen Arta\xc4\x8d, Klemen Slakonja, ob\xc4\x8dasno pa tudi drugi. Ti \xc4\x8dlani Hribarjevega kroga se pojavljajo tudi v drugih oddajah, kot na primer Hri-bar in nastopajo na zasebnih prireditvah. Osebe, ki so jih opona\xc5\xa1ali ali jih \xc5\xa1e, so znani politiki, kot so Janez Jan\xc5\xa1a, Janez Drnov\xc5\xa1ek, Sa\xc5\xa1o Pe\xc4\x8de, Matej Lahovnik, Matev\xc5\xbe Krivic, Anton Rop, France Bu\xc4\x8dar,... pevci Helena Blagne, Damjan Murko, Werner, Vlado Kreslin, cerkveni dostojanstveniki Franc Rode in Franc Kramberger, novinarji in televizijski napovedovalci Aleksander \xc4\x8colnik in Lado Ambro\xc5\xbei\xc4\x8d, modna oblikovalca Erik Maj Poto\xc4\x8dnik in Matja\xc5\xbe Plo\xc5\xa1injak, pa tudi izmi\xc5\xa1ljene osebe, na primer o\xc4\x8de in sin Ivan Serpentin\xc5\xa1ek in Miro Serpentin\xc5\xa1ek, dve ostareli gospe Milka in Greta, in \xc5\xa1e mnogi drugi.'